**NOTAT**

 Dato: 18. oktober 2013

 Kontor: By/Land/Ejendomsdata

 Sagsnr.:

 Sagsbehandler: MLI

 Dok id:

GD2 – Adresseprogrammet:
Løsning for håndtering af gadepostnumre i København K, V + Frederiksberg C

# Problem

En af hovedideerne i adresseprogrammet er, at adresseregisteret skal aflede det postnum­­mer som en adresse er belig­gende i, automatisk ved hjælp af adressens geografiske position i det digitale postnummerkort – den såkaldte ”nålestiksmetode”.

I København K, København V og Frederiksberg C, har de i alt ca. 4-500 såkaldte ”gade­post­numre” imidlertid en anden karakter end postnumrene i resten af landet.

Hvor et postnummer i resten af landet omfatter et geografisk område med en relativ stor mængde vejnavne og adresser, omfatter et gadepostnummer kun et enkelt vej­navn med tilhørende adresser. Eksempelvis omfatter post­nummer ”1414 København K” kun adresser­ne til ”Over­gaden neden Vandet” på Chris­tians­havn.

I det eksisterende officielle postnummerkort er disse gadepostnumre ikke repræsenteret individuelt.

For­skel­len betyder, at der skal findes en særlig løsning for hvordan ”nålestiksmetoden” skal udmøntes inden for gadepostnummerområderne.

# Løsning

## Gadepostnummerområder

Det foreslås at det fremtidige postnummerkort i DAGI udvides til også at omfatte de 4-500 gade­postnumre i København K, V og Frederiksberg C, dvs. således at hele Danmark er inddelt i individuelle områder, svarende til hvert postnummer.

Løsningen betyder at postnummerkortets opbygning forenkles i forhold til i dag og kommer til at følge de samme principper som gælder for øvrige DAGI-temaer, (fx kommuner, regio­ner og politikredse) der skal håndteres af GST’s nye DAGI-system, ”SDSys”.

Såfremt det er hensigtsmæssigt til en bestemt anvendelse vil en løsningsudvikler altid selv kunne foretage en aggre­gering (sam­men­lægning) af postnumrene i København K, Køben­havn V og Frede­riksberg C til tre områ­der.

## Samspil mellem adresseregisteret og DAGI postnummertemaet i SDSys

Det foreslås herudover at samspillet mellem adresseregisteret og postnummerkortet til­ret­­te­­lægges efter to forskellige principper:

* *Uden for gadepostnumrenes område* anvendes vejnavnets og adressens position direkte som grundlag for at fastlægge hvilket postnummer vejnavnet hhv. adressen er beliggende i. Postnummergrænserne vedligeholdes af Post Danmark via en bru­ger­applikation til SDSys; efter hver ændring opdaterer adresseregisteret auto­matisk post­num­meret for de vejnavne og adresser som er berørt af ændringen.
* *Inden for gadepostnumrenes område* anvendes en særlig ”gadepostnummertabel” som grund­lag for samme bestemmelse. Tabellen vedligeholdes af Post Danmark i sam­arbejde med Køben­havns og Frederiksberg kommuner; efter hver ændring opdaterer adresse­registeret auto­matisk post­num­meret for de vejnavne og adresser som er berørt af ændringen. Efter hver ændring i tabellen og efter en ændring i de tilknyttede adres­ser under­søger SDSys tilsvarende om der er grundlag for en (maski­nel) opdatering af gade­postnumrenes afgrænsning[[1]](#footnote-1).

Selv om det sker efter to forskellige metoder, lagres postnummergrænserne således altid i det officielle postnummerkort, dvs. i SDSys, medens vejnavnets og adressens relation til post­­nummeret altid dannes i adresseregisteret.

Gadepostnummertabellen lagres i adres­se­registeret og vedligeholdes af Post Danmark via en ajour­føringssnitflade og simpel brugerapplikation hertil. Tabellen vil ind­holdsmæssigt svare til CPR Vejs vejdistrikter, dvs. vejnavn/vejkode, postnummer, evt. sup­pleret af et nærmere angivet interval af husnumre (for den ulige hhv. lige vejside)[[2]](#footnote-2).

Når en adresse oprettes eller ændres, undersøger adresseregisteret om adressen refererer til en navn­­given vej i gadepostnummer­tabellen. Er dette tilfældet findes postnummeret ved et op­slag i denne (evt. ved hjælp af det relevante husnummerinterval) – i modsat fald ligger adres­sen uden for gadepostnumrenes område, hvorfor postnummeret findes v.hj.a. adres­sens position og DAGI.

Hvis kommunen, i forbindelse med et byggeri e.l., er i tvivl om byggeriet giver anledning til en ændring af postnumrene i området, skal kommunen kontakte Post Danmark. Heri adskil­ler løsningen sig imidlertid ikke fra situationen i resten af landet.

For CPR, CVR, BBR og andre brugere af adresseregisterets data vil løsningen ikke indebære ændringer; enhver adresse vil altid være knyttet til det korrekte postnummer fra adressens fødsel – og oplysningen vil være korrekt, uanset at den ligger i et gadepostnummerområde.

# Baggrund

## Historie

Det særlige system med ”gadepostnumre” i Københavns indre bydele blev introduceret i for­bindelse med postnummersystemets i 1967. Ideen var at understøtte en maskinel sor­te­ring af forsendelserne, helt ned på gadeniveau, idet den daværende teknik havde let­tere ved at læse tal end bogstaver.

Metoden blev senere overhalet af teknologien, som i dag bl.a. gør det muligt at aflæse hele adressen, uanset om den består af tal eller bogstaver og er maskin- eller håndskrevet. Syste­met med gadepostnumre blev derfor ikke udbredt yderligere i København eller til andre byer i Danmark.

Post Danmark, der i medfør af loven[[3]](#footnote-3) administrerer postnummersystemet, har omvendt hel­ler ikke planer om at foretage ændringer i systemet inden for de nuvæ­rende tre gadepost­nummerområder, dvs. København K, København V og Frederiksberg C.

Når der inden for disse områder opstår nye vejnavne, som fx i forbindelse med udbygningen af Holmen eller Carls­berg-området, tildeles de nye vejnavne nye gadepostnumre efter sam­me principper som oprindeligt.

Oplysningen om gadepostnummerområderne vedligeholdes i dag, ligesom andre postnumre, i CPR’s Vej­regis­ter, men efter lidt andre principper: Inden for de tre områder København K, København V og Frede­riksberg C vedligeholder Post Danmark – i samarbejde med Køben­havns og Frederiks­berg kommuner – en liste over alle vejnavne, med angivelse af hvilket post­nummer der hører til hvert vejnavn[[4]](#footnote-4).

## Betydning for adresseprogrammet

En af hovedideerne i adresseprogrammet er, at det postnummer som et vejnavn eller en adres­­se er belig­gende i, skal kunne beregnes automatisk af adresseregistret ved hjælp af vejnavnets hhv. adressens geografiske position (”nålestiks­meto­den”) i DAGI’s postnummer­tema.

I resten af landet kan det nuværende DAGI-tema anvendes uden ændringer som grundlag for løsningen. I gadepostnummerområderne vil metoden imidlertid ikke altid give det rigtige resultat.

For det første er gadepostnumrene i dag ikke repræsenteret med hver sin individuelle poly­gon i det nuværende DAGI-postnummertema.

For det andet vil nålestiksmetoden – selv om postnummertemaet udvides med polygoner for hvert gadepostnummer – ikke altid give det rigtige resultat, da det jo ikke er adressens ek­sak­­te geografiske placering, men der­imod navnet på den adgangsgivende vej, der bestem­mer.

Der er derfor under alle omstændigheder behov for at adresseprogrammet iværksætter et særligt initiativ for de områ­der som er dækket af gadepostnumre.

## Resumé af myndighedsforhold

I grunddataprogrammets delaftale 2[[5]](#footnote-5), der udgør aftalegrundlaget for GD2, adressepro­gram­met, skal Geo­data­styrel­sen vare­tage registreringen af grunddata om nationale administra­ti­ve inddel­inger, herunder postnumre, i et nyt DAGI-system. Dataansva­ret er dog uforandret hos den myndig­hed, der forvalter den pågælden­de inddeling.

I medfør af postloven[[6]](#footnote-6) vedligeholdes postnummersystemet af Post Danmark. Trafikstyrelsen, Transportministeriet har ifølge loven tilsynsmyndigheden.[[7]](#footnote-7)

I medfør af BBR-loven[[8]](#footnote-8) skal Ministeriet for By- Bolig og Landdistrikter vedligeholde et kort som angiver postnumrene og deres afgrænsning.

# Proces

Programsekretariatet for GD2, adresseprogrammet, har den 23. september forelagt nær­væ­rende løsningsforslag for Post Danmark og Trafikstyrelsen. Parterne har den 27. septem­ber hhv. den 1. oktober oplyst, at de bifalder løsningen og gerne bidrager til dens realise­rin­g.

Notatet fremlægges herefter med henblik på projektforums endelige godkendelse. Herefter indgår notatet i løsningsarkitekturen for GD2.a Administrative inddelinger (DAG) og GD2.c Adresseregister. Styregruppen for GD2 opreinteres herom.

1. Som led i aftalerne med Post Danmark om processen, kan det evt. forudsættes at Post Danmark samtidig opretter en sag i ”indberetningsportalen” for DAGI’s postnummertema, således at det SDSys også ad dén vej adviseres. [↑](#footnote-ref-1)
2. For den altovervejende hovedpart af tabellens vejnavne vil alle adresser referere til et enkelt gadepost­nummer, hvorfor intervallet vil være angivet med 1-999Z, hhv. 2-998Z. Kun i de undtagelsestilfælde, hvor vejnavnet refererer til mere end et postnummer, vil der være behov for en mere detaljeret angivelse af intervallerne. [↑](#footnote-ref-2)
3. Jf. § 21 i Lov om Postbefordring, LOV nr. 1536 af 21. december 2010 [↑](#footnote-ref-3)
4. Hovedreglen er at et gadepostnummer omfatter alle adresser på vejen. I enkelte tilfælde omfatter postnum­me­ret dog mere end et vejnavn og/eller kun visse adresser på vejen, fx kun de ulige eller lige husnumre. [↑](#footnote-ref-4)
5. Jf. punkt 8 i grunddataprogrammets delaftale 2, ”Effektiv genbrug af grunddata om adresser, administrative enheder og stednavne” [↑](#footnote-ref-5)
6. Jf. § 21 i Lov om Postbefordring, LOV nr. 1536 af 21. december 2010. [↑](#footnote-ref-6)
7. I forbindelse med udformningen af postloven i 2010 har MBBL ønsket at aftalerne om den nærmere pro­ce­du­re i forbindelse med ændringer i postnumrene eller deres afgrænsning blev formaliseret i en bekendt­gørelse eller lignende. I forbindelse hermed vil det bl.a. skulle. fastlægges hvordan relevante parter inddrages forud for en ændring, og hvordan borgere og virksomheder informeres når ændringen er godkendt. Gennem­førelsen af GD2 og DAGISys kunne give anledning til en sådan formalisering. [↑](#footnote-ref-7)
8. Jf. § 3 f i Lov om bygnings- og boligregistrering, LBK nr. 160 af 8. februar 2010 [↑](#footnote-ref-8)